সচিনি আয়েন্দ্ৰ ষ্টেনলি

**সচিনি আয়েন্দ্ৰ ষ্টেনলি** (সিংহলী: සචිනි අයේන්ද්‍රා ස්ටැන්ලි) এগৰাকী শ্ৰীলংকান অভিনেত্ৰী আৰু সৌন্দৰ্য প্ৰতিযোগিতাৰ খিতাপধাৰী। তেওঁ ২০০৩ চনত মিছ ৱৰ্ল্ড শ্ৰীলংকাৰ খিতাপ জয় কৰিছিল আৰু মিছ ৱৰ্ল্ড ২০০৩ প্ৰতিযোগিতাত নিজৰ দেশক প্ৰতিনিধিত্ব কৰিছিল। বৰ্তমান তেওঁ সিংহলী চলচ্চিত্ৰ উদ্যোগত কাম কৰি আছে। চেনেছ ডিছানায়েকে বান্দাৰাৰ দ্বাৰা পৰিচালিত তেওঁৰ প্ৰথমখন ছবি *আদৰণীয়া ৱাছানায়া* ২০০৪ চনত মুক্তি পাইছিল। এই ছবিখনত কৰা অভিনয়ৰ বাবে তেওঁ চিগনিছ শ্ৰীলংকা ফিল্ম এৱাৰ্ডছত শ্ৰেষ্ঠ সহযোগী অভিনেত্ৰীৰ বঁটা লাভ কৰিছিল।

## প্ৰাৰম্ভিক জীৱন আৰু পটভূমি
আয়েদ্ৰাৰ জন্ম শ্ৰীলংকাৰ কেণ্ডীত হৈছিল। তেওঁ ডেভিড ষ্টেনলী আৰু থামৰা ৱাডাচিংঘেৰ কনিষ্ঠ সন্তান আছিল। তেওঁ কেণ্ডীৰ হিলউড কলেজত শিক্ষা গ্ৰহণ কৰিছিল আৰু কলা শাখাত উচ্চতৰ মাধ্যমিক শিক্ষা সম্পূৰ্ণ কৰিছিল। ইয়াৰ উপৰিও তেওঁ তৰুণ লেখক ক্লাৱ, স্কুল গায়কদল, ড্ৰামা ক্লাৱ, ইণ্টাৰেক্ট ক্লাৱ, স্কুল ডিবেটিং টিম, ইংলিছ লিটাৰেৰী এছ’চিয়েশ্যনৰ সদস্য আছিল আৰু খেল হিচাপে সাতুৰ, টেনিছ তথা ৰাগবী খেলিছিল। সচিনীয়ে ২০০২ চনৰ এখন সৌন্দৰ্য প্ৰতিযোগিতাত কেণ্ডীৰ শ্ৰেষ্ঠ মডেলৰ খিতাপ আৰু ২০০৩ চনত মিছ শ্ৰীলংকাৰ খিতাপ অৰ্জন কৰিছিল। তেওঁ মিছ ৱৰ্ল্ড ২০০৩ প্ৰতিযোগিতাত শ্ৰীলংকাক প্ৰতিনিধিত্ব কৰিছিল।

## কেৰিয়াৰ
সচিনীয়ে বিদ্যালয়ত পঢ়ি থকা সময়ৰ পৰাই মডেলিং কেৰিয়াৰ আৰম্ভ কৰিছিল আৰু তেওঁৰ প্ৰথমটো বিশেষ বঁটা আছিল ২০০২ চনৰ 'বেষ্ট মডেল কেণ্ডী'। ইয়াৰ পিছত তেওঁ ২০০২ চনত এলিফেণ্ট হাউচ চফ্ট ড্ৰিংক 'ৰাইড' আৰু ৰাষ্ট্ৰীয় সঞ্চয় বেংকৰ (নেশ্যনেল চেভিংছ বেংক) 'স্ত্ৰী' বিজ্ঞাপনকে ধৰি বহুতো আগশাৰীৰ টিভি বিজ্ঞাপনত অভিনয় কৰে। পিছলৈ তেওঁ অভিনয় আৰু মডেলিং কেৰিয়াৰ আগুৱাই নিবলৈ কলম্বোলৈ আহে। যদিও তেওঁৰ আটাইতকৈ জনপ্ৰিয় চৰিত্ৰটো আছিল *আদৰণীয়া ৱাছানায়া* নামৰ চিনেমাখনত, কিন্তু তেওঁৰ বলিষ্ঠ অভিনয়ৰ নিদৰ্শন পোৱা গৈছিল *শংকৰা* নামৰ চিনেমাখনত। ইয়াত তেওঁ শ্ৰীলংকাৰ এখন দূৰৈৰ গাঁৱৰ কুঁহিয়াৰ পথাৰত কাম কৰা এগৰাকী দৰিদ্ৰ ছোৱালীৰ চৰিত্ৰত অভিনয় কৰিছিল। ২০০৭ চনত ‘হাৰ্ট এফএম’ নামৰ ছবিখনত এগৰাকী মানসিকভাৱে বিচলিত ছোৱালী হিচাপে আগবঢ়োৱা অভিনয়েও তেওঁলৈ যথেষ্ট প্ৰশংসা কঢ়িয়াই আনিছিল আৰু ২০০৯ চনৰ চিগনিছ শ্ৰীলংকা চলচ্চিত্ৰ মহোৎসৱত তেওঁক বিশেষ যোগ্যতা বঁটা (Merit Award) প্ৰদান কৰা হৈছিল।

মিছ শ্ৰীলংকা প্ৰতিযোগিতাত বিজয়ী হোৱাৰ লগতে *আদৰণীয়া ৱাছানায়া*ৰ বাবে চিগনিছ বঁটাত শ্ৰেষ্ঠ সহযোগী অভিনেত্ৰীৰ বঁটা লাভ কৰাৰ পিছত, তেওঁ সাৰসাৱিয়া বঁটা আৰু ৰাষ্ট্ৰপতিীয় চলচ্চিত্ৰ বঁটাৰ বাবে প্ৰথমটো মনোনয়ন লাভ কৰে। তেওঁৰ দ্বিতীয়খন ছবি *শংকৰা* আছিল তেওঁৰ শ্ৰেষ্ঠ অভিনয়সমূহৰ ভিতৰত অন্যতম।

২০০৫ চনত চিৰাচা টিভিত কুমাৰাচিৰি অবেকুনৰ নিৰ্দেশনাত নিৰ্মিত ধাৰাবাহিক *হিৰুণী*ৰ নামভূমিকাত অভিনয় কৰি তেওঁ টেলিভিছনত আত্মপ্ৰকাশ কৰে। ২০০৯ চনত ইন্দু ধৰ্মসেনাৰ নিৰ্দেশনাত নিৰ্মিত নাটক *ফৰ বেটাৰ অৰ ফৰ ৱৰ্চ*ত (For Better or For Worse) সৰলা চৰিত্ৰত অভিনয় কৰি তেওঁ মঞ্চত আত্মপ্ৰকাশ কৰে।

২০১৬ চনত আমেৰিকাৰ লছ এঞ্জেলছত অনুষ্ঠিত পাৰফৰ্মিং আৰ্টছৰ বিশ্ব চেম্পিয়নশ্বিপত অংশগ্ৰহণ কৰা তেওঁ প্ৰথমগৰাকী শ্ৰীলংকান। তেওঁ ধ্ৰুপদী/অ’পেন/সমসাময়িক অভিনয় শিতানত দুটা ৰূপৰ পদক আৰু এটা ব্ৰঞ্জৰ পদক লাভ কৰে। ২০১৭ চনত তেওঁ পুনৰ পাৰফৰ্মিং আৰ্টছৰ বিশ্ব চেম্পিয়নশ্বিপত প্ৰতিযোগিতা কৰি অভিনয় শিতানত ৪টা ব্ৰঞ্জৰ পদক জয় কৰে। লগতে তেওঁ শ্ৰেষ্ঠ ৰাষ্ট্ৰীয় সাজ-পাৰৰ বাবে সন্মানীয় স্বীকৃতি লাভ কৰে।

২০২১ চনত তেওঁ শ্ৰীলংকাৰ আন বহুতো চেলিব্ৰিটিৰ সৈতে ৰাফায়েলা ফাৰ্নাণ্ডো চেলিব্ৰিটি কেলেণ্ডাৰত স্থান লাভ কৰে।

## তথ্যসূত্ৰ
 

## বাহ্যিক সংযোগ
* 
* 
* সচিনি আয়েদ্ৰা — শ্ৰীলংকা চিনেমা ডাটাবেচত

শ্ৰেণী:শ্ৰীলংকাৰ অভিনেত্ৰী
শ্ৰেণী:মডেল
শ্ৰেণী:সৌন্দৰ্য প্ৰতিযোগী